ለአዲስ አበባ ከተማ ፖሊስ ኮሚሽነርና ሁለት ምክትል ኮሚሽነሮች ተሾሙ
ከሦስት ሳምንታት በፊት ምክንያቱ ሳይገለጽ ከኃላፊነታቸው በተነሱት የአዲስ አበባ ፖሊስ ኮሚሽን ኮሚሽነር ይህደጎ ሥዩም ምትክ፣ ጠቅላይ ሚኒስትር ዓብይ አህመድ (ዶ/ር) አዲስ ኮሚሽነር ሾሙ፡፡ጠቅላይ ሚኒስትሩ ከሰኔ 16 ቀን 2010 ዓ.ም. ምሽት ጀምሮ በተጠረጠሩበት ‹‹ኃላፊነትን አለመወጣት›› ወንጀል በቁጥጥር ሥር ውለው በታሰሩት ምክትል ኮሚሽነር ግርማ ካሳ ምትክ፣ ሁለት ምክትል ኮሚሽነሮችን ሾመዋል፡፡በጠቅላይ ሚኒስትሩ የአዲስ አበባ ፖሊስ  ኮሚሽን ኮሚሽነር ተደርገው የተሾሙት ሜጄር ጄኔራል ደግፌ በዲ ናቸው፡፡ በምክትል ኮሚሽነርነት የተሾሙት ደግሞ ረዳት ኮሚሽነር ሐሰን ነጋሽና አቶ ዘለዓለም መንግሥቴ ናቸው፡፡ ሜጄር ጄኔራል ደግፌ በዲ፣ እንዲሁም የረዳት ኮሚሽነር ሐሰን ነጋሽና የአቶ ዘለዓለም መንግሥቴ የሥራ ልምድና የትምህርት ዝግጅት ለማወቅ የተደረገው ጥረት አልተሳካም፡፡